als_Latn dik_Latn sag_Latn
Fuqia e lajmeve të rreme
Në epokën e lajmeve të rreme, demokracitë kanë nevojë ta mbrojnë veten nga një vërshim dezinformatash. Faktet e rreme dhe thashethemet e pabaza jo vetëm që sigurojnë një terren të favorshëm që ekstremistët politikë të luajnë me publikun, por ato gjithashtu mund të diskreditojnë dhe kërcënojnë institucionet demokratike.
Janusz Bugajski
Analist i politikave
Fushëveprimi i lajmeve të rreme është zgjeruar aq shumë sa që presidenti i Parlamentit të BE-së Martin Schulz, ka bërë thirrje të zgjerohen ligjet e Evropës për të frenuar në veçanti përhapjen e raportimeve të dëmshme mediatike.
Vendet që përballen me zgjedhje janë bërë veçanërisht të ndjeshme ndaj lajmeve të rreme që mund të ndikojnë në rezultat. Zyrtarët dhe analistët janë duke shikuar zhvillimin e zgjedhjeve në SHBA si një precedent negativ. Burime të inteligjencës amerikane janë të bindura se profesionistët rusë kanë krijuar lajme të rreme për të ndikuar gjatë zgjedhjeve në favor të Donald Trump.
Me Gjermaninë që po përballet me zgjedhje të përgjithshme në shtator, Berlini është i shqetësuar se infiltrimi i ngjashëm mund të ndikojnë në votim. Zyrtarët gjermanë kanë propozuar krijimin e një "qendre anti-dezinformacion" dhe hartimin e legjislacionit për të parandaluar përhapjen e lajmeve të fabrikuara në Facebook. Rrjetet e mediave sociale janë jo vetëm thjesht përçues të informacionit, por ndajnë një përgjegjësi ndaj shoqërisë për saktësinë dhe duhet të dënohen nëse lejojnë përhapjen e lajmeve të dëmshme dhe të rreme. Facebook ka një platformë prej më shumë se 1.5 miliardë përdoruesish në mbarë botën dhe ndikon në sjelljen shoqërore.
Legjislacioni dhe zbatimi i ligjit nuk duhet të kufizojnë lirinë e fjalës, por ka nevojë të gjendet një mënyrë për të paralajmëruar përdoruesit se lajmet e caktuara ose nuk bazohen në fakte, ose nuk janë të konfirmuara.
Populistët, nacionalistët, dhe aktivistët pro-Moskës po i bombardojnë mediat sociale dhe mund të injektojnë gënjeshtra gjatë fushatave zgjedhore dhe të shmangin vëmendjen nga çështjet reale të politikës. Histori të tilla kanë për qëllim diskreditimin e politikanëve në veçanti dhe minimin e institucioneve kombëtare.
Republika Çeke është në krye të fushatës anti-dizinformuese të Moskës. Për t'iu kundërvënë ofensivës së Rusisë, Praga ka krijuar një njësi të specializuar që merret me përhapjen e lajmeve të rreme të shpërndara nga faqet e internetit të mbështetura nga Moska. Qëllimi i saj kryesor është që t’i kundërvihet ndërhyrjes në zgjedhjet e përgjithshme të vendit që do të mbahen në tetor.
Zyrtarët besojnë se Kremlini qëndron pas dyzet faqesh interneti në gjuhën çeke që ofrojnë dhe trajtojnë teori të pavlera të konspiracionit. Qëllimi kryesor është për të mbjellë dyshime në mendjet e qytetarëve se demokracia është sistemi më i mirë, duke krijuar imazhe negative të BE-së, SHBA-ve dhe NATO-s.
Dëgjuesit dhe shikuesit kudo në Evropë duhet të kenë kujdes nga mashtrimet e shërbimeve speciale të Rusisë. Për shembull, gjatë vitit 2016 lajmet e rreme kanë përfshirë edhe raportet se CIA ka vrarë disidentin rus Boris Nemtsov; se SHBA-të kanë në plan të rrëzojnë një aeroplan finlandez dhe të fajësojnë Rusinë; dhe se militantët e IS po luftojnë kundër forcave pro-Moskës në Ukrainë. Furnizuesit e dezinformimit të tillë veprojnë mbi supozimin se votuesit në çdo vend mund të mashtrohen lehtë.
als_Latn als_Latn szl_Latn als_Latn als_Latn als_Latn als_Latn als_Latn als_Latn als_Latn als_Latn als_Latn